  Виталий Пронин 21-тӥ июне кунысьтымы кинологъёс пусйизы удыс праздниксэс. Шаерамы та удысын тырше 96 адями но 90 пуны.  Городын секыт, гуртын капчиКинологъёслэн центрзы Иж пумын куакъёс пӧлын интыяськемын ке но, сое шедьтыны секыт ӧвӧл - пуны утэм кыдёке шуккиське. 9 часын ӵукна ик отын ужгур пӧзе ини. Кин азбарез ӵуже-утялтэ, кин утӥсьёслэн тусьтыосазы ву кисьта. Центрен кивалтӥсь Денис Айткулов но тыпыр-тапыр ветлэ: ужасьёсыныз кенешон ортчытэ, пуныослы сиён вуттон сярысь сюлмаське, ӝӧк вылысьтыз бадӟым чагыр экранэз син пумтӥз эскерылэ. Экран вылын кырымпыдэсын кадь адске ваньмыз: пуны каръёс, эмъян инты, пӧраськон сэрег...- Ми кутӥськомы 2 толэзьем кучапиосты, - вера Денис Григорьевич. - Пичиысен ик соосын ужаны кутскиськомы. Пӧртэм тестъёс ортчытъяса, валаськомы, мае азьланяз утчалоз пуны: яке шузимытӥсь суретъёсты, яке йыртэмасьёсты, яке пуштӥсь арбериосты. Дышетон мынэ нуналысь нуналэ, но пичиен-пичиен. Луэ озьы но: пунылэн дышетскемез уг поты. Соку сое кинологен ӵош келяськомы Уфа яке Ростов-на-Дону городъёсы. Татын пуныосты дышетонъя нимысьтыз школаос вань.Денис Григорьевич утӥсьёсыныз данъяське. Киоссэ вӧлъяса ик, борддор шоры возьматэ. Рамкае понэмын грамота но медаль. Лыдӟисько: «...сётэмын Велес кланысь Гайслав пунылы кышкасьтэм луэмез понна».- Милям вань пуныосмылэн выжыоссы синмаськымонэсь, - азьланьтэ кивалтӥсь. -  Котькудӥзлэн документэз вань. Соин ик тазалыксы юн, визьзы, шӧдонзы мур. Гайславез асьме куспын Грей гинэ шуиськомы вал. Медаль сётӥзы, Дагестанын ужакуз - ыбылӥсь но пуштӥсь тӥрлыкен бадӟым ватосэз шедьтэм. Жаляса верано, туннэ Грей дорамы уг ужа ни. Кузёез пенсие потӥз. Пунызэ сьӧраз кутӥз - озьы центрамы лэземын. Кузёезтэк угось пуны мылкыдтэм но ӟигартэм луэ.Д. Айткулов лыдъям ини: полицейскойёс пуныосын котькуд ар ог 2 сюрс пол потало йыруж лэсьтэм интыосы. Та сяна, Постъя но патрулья службаысь воргоронъёсын ӵош котькуд нунал ульчаосты, азбаръёсты, чугун сюресъёсты, вокзалъёсты эскеро. 1995-тӥ арысен кошкыло Уйпал Кавказэ. Центрысь пуныос потэмын ини 50-лэсь ятыр командировкаос пыр! Центрысь пуныос потэмын ини 50-лэсь ятыр командировкаос пыр!- Городын йыртэмасез кырмыны секытгес, - вера Денис Григорьевич. - Укылтэм пегӟе: нырысь огаз автобусэ пуксе, собере - мукетаз. Пуны пытьыоссэ шӧдыны шугъяське. Гуртын ужаны трослы капчигес. Отысь магазинъёсын лушкаськисьёсты утӥсьёсмы капчиен шедьто. Алигес потамы нюлэскы. Гуртоос жингыртӥзы: тэль пушкын, пе, кузётэм машина кема сылэ ини. Талэсь азьвыл полицие вазиськизы одӥг пиосмуртлэн анай-атаез. Пимы, пе, ышиз. Машинаосын вуз карылэм, сьӧраз бадӟым уксёен ветлылэм. Зэм но, тэльысь машиналэн кузёез ӵапак та пиосмурт вылэм. Но ассэ отысь ӧм шедьтэ. Умойтэм учыре шедем шуыса гинэ, валамы - «корт вал» вирын наштаськемын. Пуныосын ӵош сикез эскеримы. 300 метр но ортчимы-а, ӧм-а - воргоронлэсь мугорзэ шедьтӥмы. Туннэ та учыръя эскерон мынэ.  Ужало ӟеч, сисько ческытПуныос макем ӟеч ужало, сокем ческыт сисько. Кӧтсэс тыро магазинысь басьтэм кӧс сиёнэн гинэ. Азьвыл аръёсы татын уен-нуналэн ӝук пӧзьтылӥллям. Соин но центр котырысь курыт зын лӧсъяськылэм. Туннэ пӧраськон интыязы шыпыт - бадӟым мискаос тӧдьы ӵушконъёсын шобыртылэмын.- Гужем пуныосты шергес сюдӥськомы, - вера центрысь пуныосты дасянъя ёзлэн кивалтӥсез Наталья Климова. - Пӧсь куазен ымазы номыр понэмзы уг поты - кионъёс сямен ик. Сьӧсь пӧйшуръёс арняяз огпол гинэ кӧтсэс тыро.Татысь котькуд ужась - центре пырыса вуттэ-а, уг-а - нырысь эскере пунызэ. Собере гинэ ульчаын ветлон дӥсьсэ воштэ вожо-пурысё формалы. Ньыльпыдоослэн каръёссы вӧл-вӧлэсь. Шунды сиослэсь пегӟыса, лэся, тросэз ватскиллям. Но мурт адямиез - монэ - шаплы шӧдӥзы. Кечат-вамат езъёс вылэ омырскыса, резь уто - дышетӥсьсылэсь верамзэ мырдэм кылӥсько...- Тани милям Стешамы, - лусьтро, кузь пелё пуны шоры возьматэ Н. Климова. - Куддыр сое Степанида но, Стелька но шуиськомы. Шузимытӥсь суретъёсты капчиен шедьтэ. Нош таиз немец овчаркамы - Мальта. Украинаысь ваемын. Адӟиськоды-а, пал пельыз чорк-чорк уг сылы. Висьыны усиз вал. Соин пельзэ вандылоно луимы. Озьы ке но наркотикъёсты ӟеч утча. Татысь котькуд ужась - центре пырыса вуттэ-а, уг-а - нырысь эскере пунызэ. Собере гинэ ульчаын ветлон дӥсьсэ воштэ вожо-пурысё формалы.Удмуртие пуныосты пӧртэм городъёсысь вайыло: Пермьысь, Казанысь, Екатеринбургысь, Воронежысь... Нош Рей лабрадорез - оло, мынэсьтым но ӝужыт курень гоно пуныез - центре вайиллям шоркарамы улӥсьёс. Кузёезлы, пе, кулэтэм луэм.- Пунылэн нырыз тужгес ӟеч шӧдэ ӵукна 4 час котырын. Но али шунды сиос зынэз чаляк быдто. Таин сэрен гужемзэ соосты уйин дышетоно луиськомы. Мукетыз шуг-секытмы - лемтэйёс. Котькуд нунал эскерылӥськомы мугорзэс. Огезлэсь гон пушкысьтыз вань кибыоссэ ишкимы кадь. Огзэ кельтӥськеммы. Пунымы син куспын лябӟиз. Али тани капельница улын кылле...Наталья кинолог луыса 9 ар тырше ини. Та дыр куспын 4 пуны дасям. Али 5-тӥез бордын, пе, ужасько. Пуныос нылмуртлэсь улонзэ йырин-чукин берыктӥллям.- Кема аръёс ӵоже тамак кыски, - пырак вера Н. Климова. - Пуныосын ужаны кутски но урод сямылэсь чутрак куштӥськи. Спортэз адӟемпотостэм карылӥ. Туннэ утӥсь эшеным лӧптылыса котькуд нунал сямен бызьылыны потаськомы. Машина нуллон право но басьтӥ пуные понна - Рэй немец овчаркае лопырак вӧзам пуксе. Озьы ужаськомы но, улӥськомы но валче.Ольга Корепанова  Теги: пудо-живот  